भारत ने पाक को सौंपी 50 भगोड़ों की लिस्ट  
लिस्ट में दाऊद गैंग के 21 लोगों के अलावा हाफिज सईद, मसूद अजहर, टाइगर मेमन, अनीस इब्राहिम और छोटा शकील सहित कई लोगों के नाम हैं।
पाकिस्तान भले ही इस बात से इनकार करता हो कि भारत के वांटेड आतंकवादी और अपराधी पाकिस्तान में छुपे हों, लेकिन भारत ने पाकिस्तान को 50 भगोड़ों की लिस्ट सौंपी है। इस लिस्ट में दाऊद इब्राहिम गैंग के 21 लोगों के नाम हैं।  लिस्ट में मुंबई हमले के आरोपी हाफिज सईद के साथ मौलाना मसूद अजहर, टाइगर मेमन अनीस इब्राहिम और छोटा शकील सहित कई आतंकियों और माफिया डॉन के नाम हैं।  भारत के गृहसचिव जीके पिल्लई का कहना है कि माफिया डॉन दाऊद इब्राहिम अब भी पाकिस्तान में है। पिल्लई ने कहा है कि अगर पाकिस्तान के गृहमंत्री रहमान मलिक को पता है कि दाऊद कहां है, तो उन्हें भारत को ये जानकारी देनी चाहिए।